b'\n_START_ARTICLE_\nJukka Tarkka\n_START_SECTION_\nEl\xc3\xa4m\xc3\xa4\n_START_PARAGRAPH_\nJukka Tarkka kirjoitti ylioppilaaksi vuonna 1961 Kallion yhteiskoulusta, mink\xc3\xa4 j\xc3\xa4lkeen h\xc3\xa4n opiskeli poliittista historiaa Helsingin yliopistossa. Valtiotieteen tohtoriksi h\xc3\xa4n v\xc3\xa4itteli vuonna 1977 aiheenaan Suomen sotasyyllisyysoikeudenk\xc3\xa4ynti._NEWLINE_Tarkka toimi Elinkeinoel\xc3\xa4m\xc3\xa4n valtuuskunnan (EVA) johtajana vuosina 1980\xe2\x80\x931984, Kustannusosakeyhti\xc3\xb6 Otavan kirjallisena johtajana 1985\xe2\x80\x931988 ja Yhtyneet Kuvalehdet Oy:n varatoimitusjohtajana vuosina 1988\xe2\x80\x931995. N\xc3\xa4iden lis\xc3\xa4ksi h\xc3\xa4n on toiminut muun muassa tiedottamisteht\xc3\xa4viss\xc3\xa4 eri yhti\xc3\xb6iss\xc3\xa4._NEWLINE_Tarkka valittiin eduskuntaan vuoden 1995 vaaleissa Nuorsuomalaisten listoilta. H\xc3\xa4n oli Risto E. J. Penttil\xc3\xa4n ohella toinen puolueen kahdesta kansanedustajasta. Puolue ei selvinnyt en\xc3\xa4\xc3\xa4 vuoden 1999 eduskuntavaalien yli. Kansanedustajana h\xc3\xa4n keskittyi erityisesti EU-asioihin ja yritt\xc3\xa4jyyden edist\xc3\xa4miseen._NEWLINE_Tarkka toimii nyky\xc3\xa4\xc3\xa4n vapaana kolumnistina ja kommentaattorina. Tarkka on esitt\xc3\xa4nyt monia puheenvuoroja kannattamastaan Suomen Nato-j\xc3\xa4senyydest\xc3\xa4._NEWLINE_Jukka Tarkka on kirjallisuuskriitikko Pekka Tarkan veli. Heid\xc3\xa4n is\xc3\xa4ns\xc3\xa4 oli Suomen setlementtiliiton pitk\xc3\xa4aikainen p\xc3\xa4\xc3\xa4sihteeri Topi Tarkka ja isois\xc3\xa4ns\xc3\xa4 Setlementtiliiton perustajiin kuulunut Sigfrid Sirenius.'